Ozark (τηλεοπτική σειρά)

Το **Όζαρκ** (αγγ.: *Ozark*) είναι μία δραματική, εγκληματολογικής φύσεως τηλεοπτική σειρά αμερικανικής παραγωγής η οποία δημιουργήθηκε από τους Μπιλ Ντιμπούκ και Μαρκ Ουίλιαμς για λογαριασμό της εταιρείας παραγωγής ταινιών και σειρών, Netflix. Στη σειρά πρωταγωνιστούν οι ηθοποιοί Τζέισον Μπέιτμαν και Λόρα Λίνεϊ, ως ένα παντρεμένο ζευγάρι οι οποίοι είναι υποχρεωμένοι να μετακομίσουν μαζί με τα δύο παιδιά τους, στα Όζαρκ της πολιτείας Μιζούρι, ώστε να ξεπλύνουν χρήματα για ένα μεξικανικό καρτέλ ναρκωτικών. Ο Μπέιτμαν είναι και εκείνος επίσης σκηνοθέτης, και εκτελεστικός παραγωγός της σειράς. Ο πρώτος κύκλος με συνολικό αριθμό 10 επεισοδίων, έκανε πρεμιέρα στις 21 Ιουλίου 2017, ο δεύτερος κύκλος με επίσης 10 επεισόδια στις 31 Αυγούστου 2018, ενώ η σειρά ανανεώθηκε για μία τρίτη σεζόν των 10 επεισοδίων η οποία κυκλοφόρησε στις 27 Μαρτίου 2020. Στις 30 Ιουνίου 2020, το Netflix ανακοίνωσε επίσημα ότι η σειρά ανανεώθηκε για έναν τέταρτο και τελευταίο κύκλο ο οποίος θα αποτελείται συνολικά από 14 επεισόδια, τα οποία θα είναι χωρισμένα σε 2 μέρη των 7 επεισοδίων το καθένα. Το 1ο μέρος κυκλοφόρησε στις 21 Ιανουαρίου 2022, και το 2ο μέρος κυκλοφόρησε 3 μήνες αργότερα, στις 29 Απριλίου 2022, ολοκληρώνοντας επισήμως τη σειρά.

Η σειρά έχει λάβει αρκετά θετικές κριτικές, με το Rotten Tomatoes να τη βαθμολογεί με ποσοστό 81%, και με το κοινό που την παρακολουθεί, ένα ποσοστό 91%. Η σειρά έλαβε συνολικά 14 βραβεία Έμμυ Ζώνης Υψηλής Τηλεθέασης, μεταξύ αυτών για τον σχεδιασμό των ήχων, των τοπίων που επιλέχθηκαν για τα γυρίσματα, καλύτερου κάστινγκ, καθώς επίσης και αυτό της καλύτερης υποστηρικτικής ηθοποιού σε δραματική σειρά, με νικήτρια την Τζούλια Γκάρνερ, αλλά και της καλύτερης ερμηνείας από ανδρικό ρόλο σε δραματική σειρά, με νικητή τον Τζέισον Μπέιτμαν, με τα τελευταία δύο, το 2019. Ο Μπέιτμαν έχει επίσης λάβει υποψηφιότητα για δύο Χρυσές Σφαίρες στην κατηγορία του καλύτερου ηθοποιού σε τηλεοπτική δραματική σειρά.

## Πρόλογος
Ο Μάρτι Μπερντ όντας οικονομολόγος εργάζεται ως οικονομικός σύμβουλος μαζί με έναν φίλο του, τον Μπρους Λιντέλ, σε μία εταιρεία την οποία οι ίδιοι δημιούργησαν στο Σικάγο. Κάποια στιγμή, ο αρχηγός του καρτέλ Ναβάρο, Καμίνο Ντελ Ρίο απαιτεί να συναντήσει άμεσα τόσο τον Μάρτι, όσο και τον συνέταιρό του, προκειμένου να τους πληροφορήσει ότι έχει διαπιστώσει ότι κάποιος κλέβει χρήματα από την επιχείρησή του. Στο σημείο συνάντησης, βρίσκονται ο Λιντέλ με την κοπέλα του, καθώς και δύο επιχειρηματίες. Ο Ρίο ως τιμωρία, σκοτώνει τους πάντες στο χώρο, και είναι έτοιμος να βγάλει και τον Μάρτι από τη μέση, όταν εκείνος του προτείνει μία πολύ δελεαστική συμφωνία, προκειμένου να μην εξοντώσει τον ίδιο και την οικογένειά του. Προθυμοποιείται να ξεπλένει αυτός τα χρήματα του καρτέλ, κάτι το οποίο σκοπεύει να κάνει στη λίμνη Όζαρκ της πολιτείας Μιζούρι. Έτσι, μέσα σε χρονικό διάστημα 2 ημερών, αυτός, η γυναίκα του, Γουέντι και τα παιδιά τους Σάρλοτ και Τζόνα μετακομίζουν στη νέα περιοχή, προκειμένου να ξεκινήσουν τις βρώμικες δουλειές του καρτέλ.

## Ηθοποιοί
Βασικοί

* *Τζέισον Μπέιτμαν* ως Μάρτι Μπερντ είναι οικονομικός σύμβουλος σε μία εταιρεία που δημιούργησε ο ίδιος μαζί με έναν ακόμη συνέταιρό του. Είναι σύζυγος της Γουέντι Μπερντ και μαζί έχουν δύο παιδιά, τη Σάρλοτ και τον Τζόνα. Μετακομίζει με την οικογένειά του στα Όζαρκ προκειμένου να ξεπλύνουν χρήματα για ένα μεξικανικό καρτέλ ναρκωτικών. (κύκλος 1ος - 4ος)

* *Λόρα Λίνεϊ* ως Γουέντι Μπερντ [πατρικό όνομα Ντέιβις], είναι η σύζυγος του Μάρτι και μητέρα της Σάρλοτ και του Τζόνα. Πριν αποκτήσει παιδιά, ήταν ενεργό μέλος της πολιτικής σκηνής. Οι ικανότητές της, αποδεικνύονται ιδιαίτερα χρήσιμες στη συνέχεια, καθώς βοηθά σημαντικά τον Μάρτι στο ξέπλυμα του μαύρου χρήματος, και αργότερα για την απόκτηση άδειας για τη δημιουργία ενός καζίνο. (κύκλος 1ος - 4ος)

* *Σοφία Χούμπλιτς* ως Σάρλοτ Μπερντ, η μεγαλύτερη έφηβη κόρη του Μάρτι και της Γουέντι. Αντιδραστικός χαρακτήρας, η οποία έχοντας περιέλθει σε πλήρη απόγνωση από την κατάσταση στην οποία βρίσκεται μπλεγμένη η οικογένειά της, προσπαθεί πάση θυσία να δραπετεύσει από τα Όζαρκ και να επιστρέψει στην παλαιά της ζωή στο Σικάγο. Γρήγορα όμως συμμορφώνεται και συνειδητοποιεί πόσο σημαντικό είναι να διατηρηθεί ενωμένη με τους δικούς της ανθρώπους. Στον 3ο κύκλο, εργάζεται ως γραμματέας στις επιχειρήσεις Μπερντ. (κύκλος 1ος - 4ος)

* *Σκάιλαρ Γκέρτνερ* ως Τζόνα Μπερντ, ο μικρότερος αδελφός της Σάρλοτ και ο έφηβος γιος του Μάρτι και της Γουέντι. Πρόκειται για ένα παιδί χαμηλών τόνων, το οποίο δεν μπορεί να κοινωνικοποιηθεί εύκολα και δεν έχει παρέες. Αφού εκείνος και η αδελφή του μάθουν την αλήθεια για τον πατέρα τους από τη μητέρα τους, αποφασίζει να ζητήσει από τον Μάρτι πώς λειτουργεί ο μηχανισμός του ξεπλύματος μαύρων χρημάτων. Χάρη στην οξυδέρκεια και προνοητικότητα του χαρακτήρα του, ο Τζόνα βοηθά με τον δικό του τρόπο στην παράνομη οικογενειακή επιχείρηση, από την παρακολούθηση ύποπτων στόχων μέσω ντρόουν, μέχρι την αποθήκευση χρημάτων σε υπεράκτιους λογαριασμούς σε περίπτωση ανάγκης. (κύκλος 1ος - 4ος)

* *Τζούλια Γκάρνερ* ως Ρουθ Λάνγκμορ, μία νεαρή 19χρονη γυναίκα η οποία είναι μέλος μιας οικογένειας εγκληματιών της πόλης, των Λάγνκμορ. Αφού αρχικά αποπειράται να σκοτώσει τον Μάρτι για να πάρει τα χρήματα που έχει μαζί του γίνεται το δεξί του χέρι στις επιχειρήσεις του και απολαμβάνει της αμέριστης εμπιστοσύνης του. (κύκλος 1ος - 4ος)

* *Τζορντάνα Σπίρο* ως Ρέιτσελ Γκάρισον, ιδιοκτήτρια ενός καλοκαιρινού θερέτρου, (ξενοδοχείου και μπαρ) του Blue Cat, και απρόθυμη επιχειρηματική συνεργάτιδα του Μάρτι. (κύκλος 1ος - 2ος)

* *Τζέισον Μπάτλερ Χάρνερ* ως Ρόι Πέτι έναν πράκτορα του FBI ο οποίος ερευνά τον Μάρτι και τις επιχειρήσεις του. (κύκλος 1ος - 2ος)

* *Εσάι Μοράλες* ως Καμίνο Ντελ Ρίο, ένας υπαρχηγός του μεξικανικού καρτέλ ναρκωτικών Ναβάρο. (κύκλος 1ος)

* *Πίτερ Μάλαν* ως Τζέικομπ Σνελ γνωστός παραγωγός ηρωίνης της περιοχής, σύζυγος της Νταρλίν. (κύκλος 1ος - 2ος)

**Λίσα Έμερι* ως Νταρλίν Σνελ σύζυγος του Τζέικομπ και βοηθός του στην παραγωγή της ηρωίνης. Είναι αρκετά εκρηκτική ως προσωπικότητα και δεν ανέχεται κανένα είδος συμβιβασμού που δεν εξυπηρετεί τα συμφέροντα της επιχείρησής τους. (κύκλος 1ος - 4ος)

* *Τσάρλι Τέιχαν* ως Γουάιατ Λάγνκμορ ο μεγαλύτερος γιος του Ρας και ξάδελφος της Ρουθ. Είναι ευγενικός και πολύ έξυπνος. Θέλει να πραγματοποιήσει το όνειρό του, σπουδάζοντας δημοσιογραφία. (κύκλος 1ος - 4ος )

* *Τζάνετ ΜακΤιρ* ως Έλεν Πιρς, δικηγόρος με έδρα το Σικάγο, η οποία αντιπροσωπεύει το καρτέλ στους Μπερντ, αλλά και στις διάφορες υποθέσεις του. (εμφάνιση στον 2ο κύκλο, πρωταγωνιστεί στον 3ο κύκλο) 

* *Τομ Πέλφρεϊ* ως Μπεν Ντέιβις, ο μικρότερος αδελφός της Γουέντι. Είναι ψυχικά άρρωστος και κοινωνιοπαθής. Ερωτεύεται και κάνει σχέση με τη Ρουθ Λάνγκμορ. (κύκλος 3ος)

* *Τζέσικα Φράνσις Ντιουκς* ως Μάια Μίλερ, ειδική πράκτορας του FBI η οποία προσπαθεί να ξεσκεπάσει τις βρώμικες δουλειές του Μάρτι μέσω του καζίνο που λειτουργεί. Είναι απολύτως ηθική και δεν προτίθεται να επιστρατεύσει καμία άνομη οδό, προκειμένου να φτάσει στον στόχο της. (κύκλος 3ος - 4ος)
* *Φέλιξ Σολίς* ως Ομάρ Ναβάρο, ο αργηγός του ομώνυμου μεξικανικού καρτέλ ναρκωτικών. (εμφάνιση στον 3ο κύκλο, πρωταγωνιστεί στον 4ο κύκλο)
* *Ντέιμιαν Γιανγκ* ως Τζιμ, δικηγόρος και το δεξί χέρι του Γουίλκς. Αργότερα, συνεργάζεται με τη Γουέντι και γίνεται ο δικηγόρος των Μπερντ. (εμφάνιση στους κύκλους 2ο και 3ο , πρωταγωνιστεί στον 4ο κύκλο)
* *Αλφόνσο Χερέρα* ως Χάβι Ελισόντρο, ανιψιός του Ομάρ Ναβάρο, ο οποίος επιθυμεί να ανελιχθεί στην ηγεσία του καρτέλ. Πρόκειται για ασταθή και απρόβλεπτο χαρακτήρα. (κύκλος 4ος)
* *Άλαν Ρόδενμπεργκ* ως Μελ Σάτεμ, ιδιωτικός ερευνητής και πρώην αστυνόμος, ο οποίος ερευνά την εξαφάνιση της Έλεν Πιρς και του Μπεν Ντέιβις, ενοχλώντας ασφυκτικά τους Μπερντ. (κύκλος 4ος)

Επαναλαμβανόμενοι

**Κάρσον Χολμς* ως Θρι Λάνγκμορ, ο μικρότερος γιος του Ρας, αδελφός του Γουάιατ και ξάδελφος της Ρουθ. (κύκλος 1ος - 4ος )

* *ΜακΚίνλεϊ Μπέλτσερ Γ΄* ως Τρέβορ Έβανς, πράκτορας του FBI ο οποίος εργάζεται στην υπόθεση του Μάρτι Μπερντ και ο πρώην σύντροφος του πράκτορα Πέτι. (κύκλος 1ος -  )

* *Ρόμπερτ Τρεβέιλερ* ως Τζον Νιξ, ένας διεφθαρμένος σερίφης και υπόλογος στους Σνελ. (κύκλος 1ος - 4ος)

* *Κέβιν Λ. Τζόνσον* ως Σαμ Ντέρμοντι, ένας κτηματομεσίτης στα Όζαρκ. Είναι διστακτικό άτομο και φοβάται να παρανομήσει, γι’ αυτό συνήθως παρουσιάζεται απρόθυμος να βοηθήσει τους Μπερντ όταν του ζητηθεί. Εν τέλει όμως υποχωρεί. (κύκλος 1ος - 4ος )

* *Ίβαν Τζορτζ Βουραζέρις* ως Τακ, υπάλληλος στο Blue Cat και ο πρώτος φίλος του Τζόνα στα Όζαρκ. (κύκλος 1ος)

* *Τρέβορ Λονγκ* ως Κέιντ Λάγνκμορ, πατέρας της Ρουθ, θείος των Γουάιατ και Θρι και αδελφός των Ρας και Μπόιντ. Στον 1ο κύκλο και μέσα από τη φυλακή, εκείνος και η κόρη του καταστρώνουν ένα σχέδιο εξόντωσης του Μάρτι, το οποίο όμως τελικά ναυαγεί. Στο 2ο κύκλο αποφυλακίζεται και επιχειρεί να εντοπίσει τα χρήματα που έχει ο Μάρτι για το καρτέλ, να τα κλέψει και να το σκάσει με τη Ρουθ. (αραιή εμφάνιση στον 1ο κύκλο, εμφανίζεται κυρίως στον 2ο)

* *Μάικλ Μόσλεϊ* ως πάστορας Μέισον Γιάνγκ. Ο πάστορας κηρύττει στον ποταμό Όζαρκ, οπότε και οι Σνελ έχουν εκμεταλλευτεί αυτήν την κατάσταση για να διακινούν το εμπόρευμά τους ανενόχλητοι. (κύκλος 1ος - 2ος)

**Χάρις Γιούλιν* ως Μπάντι Ντίκερ, ο άρρωστος ενοικιαστής του σπιτιού των Μπερντ. Σταδιακά γίνεται μέλος της οικογένειας και γίνεται ο καλύτερος φίλος για τον Τζόνα. (κύκλος 1ος - 2ος)

* *Μάικλ Τουρέκ* ως Ας, υπάλληλος των Σνελ και υπεύθυνος για τη διανομή της ηρωίνης στους πελάτες κατά τη Θεία Λειτουργία στον ποταμό. (κύκλος 1ος - 2ος)

* *Μαρκ Μενχάκα* ως Ρας Λάνκμορ, πατέρας των Γουάιατ και Θρι, θείος της Ρουθ και αδελφός των Μπόιντ και Κέιντ. Αναπτύσσει ερωτική σχέση με τον πράκτορα Πέτι και άθελά του, γίνεται ο πληροφοριοδότης του για τον Μπερντ. (1ος κύκλος – γκεστ εμφάνιση στον 2ο κύκλο)

* *Τζος Ράνταλ* ως Μπρους Λίντελ, ο επιχειρηματικός συνάδελφος του Μάρτι Μπερντ στην εταιρεία που ίδρυσαν από κοινού. (κύκλος 1ος)

* *Κρίστοφερ Τζέιμς Μπέικερ* ως Μπόιντ Λάγνκμορ, θείος της Ρουθ, του Γουάιατ και του Θρι και αδελφός των Ρας και Κέιντ. (κύκλος 1ος)

* *Άνταμ Μπόιερ* ως Μπόμπυ Ντιν, ιδιοκτήτης του στριπ κλαμπ Lickety Splitz. Αργότερα ο Μάρτι καταφέρνει να κάνει δικό του το κλαμπ στην προσπάθειά του να ξεπλύνει χρήμα, με την Ρουθ να το διευθύνει. (κύκλος 1ος )

* *Μπέθανι Αν Λιντ* ως Γκρέις Γιάνγκ, σύζυγος του Μέισον και έγκυος στο πρώτο παιδί τους. (κύκλος 1ος)

* *Σάρον Μπλάκγουντ* ως Ευγενία Ντέρμοντι, η αυταρχική μητέρα του Σαμ, η οποία δουλεύει μαζί με τον γιο της ως κτηματομεσίτρια. (κύκλος 1ος )

* *Τζόζεφ Μελέντεζ* ως Γκαρσία, ένας εκτελεστής του Ντελ. (κύκλος 1ος )

* *Ντάρεν Γκόλντσταϊν* ως Τσαρλς Γουίλκς ένας ευκατάστατος επιχειρηματίας και χρηματοδότης σε πολιτικά έργα. (κύκλος 2ος)

* *Νέλσον Μπονίγια* ως Νέλσον, ο εκτελεστής της Πιρς. (κύκλοι 3ος - 4ος)

* *Μελίσα Σαιν-Αμάν* ως Τζέιντ, μία στρίπερ η οποία δημιουργεί ερωτικό δεσμό με τον Σαμ Ντέρμοντι. (κύκλος 1ος - 4ος )

* *Πέδρο Λόπεζ* ως Χόρχε Μεντόζα, μέλος του καρτέλ Ναβάρο. (κύκλος 2ος - 3ος)

* *Τζον Μπέντφορντ Λόιντ* ως Φρανκ Κόσγκροουβ, ιδιοκτήτης εταιρείας μεταφορών και αρχηγός της μαφίας του Κάνσας Σίτι. (κύκλος 1ος - 4ος)

* *Τζόζεφ Σικόρα* ως Φρανκ Κόσγκροουβ Τζούνιορ, γιος του Φρανκ, και μέλος της μαφίας του Κάνσας Σίτι. (κύκλος 2ος - 4ος)

* *Μαριλουίζ Μπουρκ* ως Σου Σέλμπι, η ψυχοθεραπεύτρια του Μάρτι και της Γουέντι. (κύκλος 3ος)

* *Μάντισον Τόμσον* ως Έριν Πιρς, η κόρη της Έλεν. (κύκλος 3ος - 4ος)
* *Τες Κίνκεϊντ* ως Χάνα Κλέι, ηγετικό στέλεχος του FBI στην επιχείρηση εξάρθρωσης του καρτέλ Ναβάρο, και επιβλέπουσα της πράκτορα Μίλερ. (κύκλος 4ος)
* *Μπρούνο Μπιχίρ* ως ο Ιερέας Μπενίτεζ, ο ιερέας του Ομάρ Ναβάρο, ο οποίος εξομολογείται συχνά τις αμαρτίες του σε αυτόν. (κύκλος 4ος)
* *Κατρίνα Λενκ* ως Κλερ Σο, ιδιοκτήτρια και ηγέτιδα των Φαρμακευτικών Σο, με έδρα το Σικάγο, την οποία κληροδότησε από την οικογένειά της. Αναμειγνύεται με τους Μπερντ και σύντομα αρχίζει να συνεργάζεται με το καρτέλ. (κύκλος 4ος)
* *Κριστίνα Καστίγιο* ως σερίφης Γκουερέρο, η οποία αναλαμβάνει καθήκοντα αμέσως μετά την εξαφάνιση του προκατόχου της, σερίφη Νιξ. Η νέα σερίφης είναι προσηλωμένη στις έρευνές της και ο άτεγκτος χαρακτήρας της ενοχλεί πρόσωπα και καταστάσεις. (κύκλος 4ος)
* *Έρικ Λάντιν* ως Κέρι Στόουν, γνωστός σεφ και ιδιοκτήτης εστιατορίου στα Όζαρκ, ο οποίος συναναστρέφεται με τη Ρουθ. (κύκλος 4ος)
* *Μπρους Ντέιβισον* ως Ράνταλ Σέιφερ, συνταξιοδοτούμενος γερουσιαστής, τον οποίο η Γουέντι θα θελήσει να προσεγγίσει για τους δικούς της πολιτικούς στόχους. (κύκλος 4ος)
* *Ρίτσαρντ Τόμας* ως Νέιθαν Ντέιβις, πατέρας της Γουέντι και του Μπεν. (κύκλος 4ος)
* *Γκλεν Μόρσχαουερ* ως υποδιευθυντής Γκρέιβς, εγκέφαλος της επιχείρησης εξάρθρωσης του καρτέλ Ναβάρο. (κύκλος 4ος)
* *Άλι Στρόκερ* ως Τσαρλς-Ανν, παλιά γνώριμη της μητέρας της Ρουθ. (κύκλος 4ος)
* *Βερόνικα Φάλκον* ως Καμίλα Ελισόντρο, αδελφή του Ομάρ και μητέρα του Χάβι. (κύκλος 4ος)
* *Τζέιν ΜακΝιλ* ως Αναλίζ, σύντροφος του Νέιθαν. (κύκλος 4ος)
* *Μπραντ Κάρτερ* ως σερίφης Ρόνι Γουίκοφ, αντικαταστάτης της σερίφη Γκουερέρο. (κύκλος 4ος)

## Παραγωγή
Η σειρά τοποθετείται σε ένα παραθαλάσσιο θέρετρο στη λίμνη των Όζαρκ, εμπνευσμένο από το θέρετρο Αλχόνα, όπου ο δημιουργός της σειράς Μπιλ Ντιμπούκ δούλευε εκεί ως βοηθός αποβάθρας ενώ φοιτούσε στο κολέγιο του Μιζούρι το 1980. Οι τοποθεσίες στις οποίες έγιναν τα περισσότερα γυρίσματα είναι στην περιοχή της Ατλάντα, στη λίμνη Αλατούνα και στη λίμνη Λάνιερ, παρά στη λίμνη Όζαρκ, εξαιτίας των φοροαπαλλαγών που προσέφερε η πολιτεία της Τζόρτζια. Η ομάδα του έργου γύρισαν τις σκηνές στην Τζόρτζια, μετά από ενδελεχή μελέτη της ιδιοκτησίας του θέρετρου Αλχόνα. Μερικές σκηνές γυρίστηκαν σε περιοχές του Σικάγο. Μόνο ελάχιστες σκηνές, αυτές του πιλοτικού επεισοδίου πραγματοποιήθηκαν στη λίμνη Όζαρκ στο Μιζούρι. Αυτές περιλαμβάνουν λήψεις της πινακίδας “Welcome To Lake Of the Ozarks” καθώς και στο άγαλμα “Injun Joe Muffer Man”. Κανονικά, ως σκηνοθέτης του πρώτου κύκλου της σειράς προοριζόταν ο Τζέισον Μπέιτμαν, αλλά επειδή το πρόγραμμα που είχε διαμορφωθεί δεν επέτρεπε τον απαιτούμενο χρόνο για προετοιμασία, σκηνοθέτησε μόνο 4 συνολικά επεισόδια, τα δύο πρώτα, και τα δύο τελευταία. Η σειρά ανανεώθηκε για έναν 2ο κύκλο των 10 επεισοδίων στις 15 Αυγούστου 2017. Στις 10 Οκτωβρίου 2018, ανακοινώθηκε ότι η σειρά θα επέστρεφε για έναν 3ο κύκλο, ο οποίος κυκλοφόρησε στις 27 Μαρτίου 2020. Την 1η Ιουλίου 2020 ανακοινώθηκε ότι η σειρά ανανεώθηκε για τέταρτο κύκλο, ο οποίος θα είναι ο τελευταίος. Ο τελευταίος κύκλος θα αποτελείται από 14 επεισόδια και θα κυκλοφορήσει σε δύο μέρη. Εν τέλει κυκλοφόρησε το 2022, και συγκεκριμένα το 1ο μέρος έκανε πρεμιέρα στις 21 Ιανουαρίου, το 2ο μέρος, στις 29 Απριλίου του ιδίου έτους.  

Εισαγωγή στα επεισόδια

Ο υπεύθυνος για τα γραφικά, Φρεντ Ντέιβις, σχεδίασε το λευκό γράμμα “O”, το οποίο παρουσιάζεται σε ένα μαύρο φόντο στην αρχική καθενός επεισοδίου. Μέσα σε κάθε τεταρτημόριο του κύκλου “O”, υπάρχουν τέσσερα σύμβολα τα οποία προοικονομούν τη βασική πλοκή του επεισοδίου που πρόκειται να παρακολουθήσει ο τηλεθεατής. Επιπρόσθετα, καθένα από τα σύμβολα έχουν σχεδιαστεί με τέτοιον τρόπο ώστε να αντιπροσωπεύουν τα εναπομείναντα γράμματα στη λέξη “Ozark”.

## Σύνοψη Επεισοδίων

## Πλοκή

### 1ος Κύκλος (2017)
Επεισόδια 1 - 10

Ο οικονομολόγος Μάρτι Μπερντ (Τζέισον Μπέιτμαν) εργάζεται ως οικονομικός σύμβουλος μαζί με τον συνεργάτη του, Μπρους Λίντελ (Τζος Ράνταλ) σε μία εταιρία την οποία ίδρυσαν αμφότεροι στο Σικάγο. Ο Μάρτι είναι παντρεμένος με τη σύζυγό του, Γουέντι Ντέιβις (Λόρα Λίνεϊ) και μαζί έχουν αποκτήσει δύο παιδιά, τη Σάρλοτ (Σοφία Χούμπλιτς) και τον Τζόνα (Σκάιλαρ Γκέρτνερ). Η καθημερινότητα της οικογένειας είναι εντελώς συνηθισμένη και η ρουτίνα φαίνεται ότι έχει καταστρέψει το γάμο του ανδρόγυνου. Κάποια στιγμή το ίδιο βράδυ, ο Λίντελ ειδοποιεί τον Μάρτι ότι πρέπει να συναντηθούν άμεσα με έναν από τους πελάτες της εταιρείας. Φθάνοντας στο σημείο συνάντησης, ο Μάρτι αντικρίζει τον υπαρχηγό του καρτέλ Ναβάρο, Καμίνο Ντελ Ρίο (Εσάι Μοράλες), τον Μπρους με τη κοπέλα του και δύο ακόμη άτομα. Ο Ντελ Ρίο ενημερώνει τον Μπρους και τους δύο άλλους ότι ένα ποσό των οκτώ εκατομμυρίων δολαρίων λείπουν από τον λογαριασμό του καρτέλ, κατηγορώντας τους για κλοπή. Μετά από την ανεπιτυχή προσπάθεια του Λιντέλ να τον πείσει για το αντίθετο, ο Καμίνο σκοτώνει τους πάντες στο χώρο, εκτός από τον Μάρτι. Όταν ετοιμάζεται να εξολοθρεύσει και τον ίδιο, τον παρακαλεί να του χαρίσει τη ζωή και να μην πειράξει την οικογένειά του, προτείνοντάς του να ξεπλύνει ο ίδιος τα 8 εκατομμύρια δολάρια που έκλεψε ο Μπρους. Το εγχείρημα θα γινόταν στα Όζαρκ του Μιζούρι, όπου μέσω κατάλληλων επιχειρήσεων, το ξέπλυμα θα ήταν αρκετά εύκολο. Ο Ντελ Ρίο συμφωνεί δίνοντας του 48ωρη διορία για να φύγει από το Σικάγο. Μόλις επιστρέφει στο σπίτι, ο Μάρτι ενημερώνει λεπτομερώς τη Γουέντι για τις νέες εξελίξεις, γεγονός που τους ωθεί να δράσουν άμεσα. Έτσι, ανακοινώνουν στα παιδιά τους ότι μετακομίζουν στο Μιζούρι για μία νέα αρχή, ενώ στο μεταξύ, μαζεύουν όλα τους τα υπάρχοντα και πωλούν το σπίτι. Ο Μάρτι διαλύει την εταιρεία του και μετά από έντονες δυσκολίες καταφέρνει να λάβει όλο το ποσό που έχει στον λογαριασμό του σε μετρητά (σχεδόν οκτώ εκατομμύρια δολάρια). Μετά από δύο ημέρες, βρίσκονται πλέον στα Όζαρκ. Οι οικογένεια μένει προσωρινά σε ενοικιαζόμενο δωμάτιο και οι γονείς αρχίζουν να ψάχνουν για ένα νέο σπίτι. Παρά τις ρητές εντολές στα παιδιά τους να μην αφήσουν κανένα να μπει στο δωμάτιο, τόσο η Σάρλοτ όσο και ο Τζόνα τους παρακούν, με αποτέλεσμα να τους ληστέψουν το 1/3 των χρημάτων τους. Αργότερα, ο Μάρτι εντοπίζει τους επίδοξους δράστες, Ρας, Μπόιντ, Ρουθ, Γουάιατ και Θρι Λάγνκμορ. Καθώς δεν δέχονται να του επιστρέψουν τα χρήματα, ο Μάρτι αναγκάζεται να τους πει ότι αυτά τα χρήματα είναι ενός μεξικανικού καρτέλ ναρκωτικών και ο αρχηγός τους θα τους σκοτώσει αν τα οικειοποιηθούν. Όντας πεπεισμένοι, του επιστρέφουν πίσω τα λεφτά και αποχωρούν, εκτός της Ρουθ, η οποία αποφασίζει να αναμιχθεί με τον Μπερντ με σκοπό το δικό της όφελος, παρά τις αρχικές αντιρρήσεις του.

Αρχικά, τα σχέδια του Μάρτι να βρει υποψήφιες επιχειρήσεις του για ξέπλυμα καταρρέουν, καθώς κανείς δεν τον εμπιστεύεται. Μετά από επιμονή και υπομονή, καταφέρνει να συνάψει συμφωνία με την ιδιοκτήτρια του θερέτρου Blue Cat, Ρέιτσελ Γκάρισον (Τζορντάνα Σπίρο) η οποία είναι πνιγμένη από τα χρέη, και οι οικονομικές του συμβουλές θα την ανακουφίσουν και θα αποφέρουν κέρδη στην επιχείρησή της. Παράλληλα, η Γουέντι στην αναζήτησή της να βρει σπίτι, γνωρίζει τον Σαμ Ντέρμοντι (Κέβιν Λ. Τζόνσον) κτηματομεσίτη της περιοχής, και ζητά τη βοήθειά του για την εύρεση ενός φθηνού σπιτιού. Έπειτα από την επίδειξη πολλών υποψήφιων κτηρίων, καταλήγουν σε ένα αρκετά καλό που πληροί τις προσδοκίες της, το οποίο ανήκει σε έναν καρκινοπαθή ηλικιωμένο άντρα, τον Μπάντι (Χάρις Γιουλίν). Αυτός τής δηλώνει ότι μπορεί να το αγοράσει με την προϋπόθεση ότι θα εξακολουθήσει να μένει εκεί μέχρι το υπόλοιπο της ζωής του, συγκεκριμένα για 1,5 χρόνο. Η Σάρλοτ και ο Τζόνα μαθαίνουν από την Γουέντι τον πραγματικό λόγο που ήρθαν στα Όζαρκ, με τον τελευταίο να θέλει να μάθει περισσότερες πληροφορίες για το καρτέλ. Ακόμη, γίνεται πολύ καλός φίλος με τον Μπάντι, ο οποίος σταδιακά γίνεται μέλος της οικογένειάς τους. Η Σάρλοτ κάνει συχνότερα παρέα με τον Γουάιατ.

Η Ρουθ σε μία προσπάθειά της να αποκτήσει την εμπιστοσύνη του Μάρτι, τον πείθει να την προσλάβει ως λαντζέρισα στο Blue Cat, γνωστοποιώντας στους θείους της ότι σκοπός της είναι να μάθει πώς ο Μπερντ ξεπλένει χρήματα, και έπειτα να τον σκοτώσουν για να του τα πάρουν. Το ίδιο σχέδιο ανακοινώνει και στον πατέρα της, Κέιντ, ο οποίος βρίσκεται στη φυλακή. Στο μεταξύ, και ενώ οι προσπάθειες του Μάρτι για την απόκτηση του Lickety Splitz, του στριπτιτζάδικου της περιοχής, πέφτουν στο κενό, επιστρατεύει τη βοήθεια της νεαρής εγκληματία. Καταστρώνουν ένα σχέδιο, και καλούν την αστυνομία στο σημείο, με σκοπό να δημιουργήσουν αντιπερισπασμό. Αφού το μαγαζί αδειάσει από τον κόσμο, οι δύο τους αδράττουν την ευκαιρία και αρπάζουν το χρηματοκιβώτιο του Μπόμπι Ντιν. Σε αυτό βρίσκονται τα συμβόλαια ιδιοκτησίας, και έτσι ο Μάρτι οικειοποιείται την περιουσία του. Η επιχείρηση θα διευθύνεται από τη Ρουθ. Ακόμη, ο πράκτορας Πέτι (Τζέισον Μπάτλερ Χάρνερ) έχει μεταβεί στην περιοχή όπου δραστηριοποιείται ο Μάρτι και προσεγγίζει τον Ρας (Μαρκ Μεντσάκα) (με τον οποίο κάνουν σχέση), πείθοντάς τον να μάθει όσες περισσότερες πληροφορίες μπορεί μέσω της Ρουθ. Οι Σνελ εμφανίζονται ως οι παραγωγοί και διακινητές ηρωίνης της περιοχής, με την Νταρλίν να σκοτώνει τον Ντιν καθώς έχασε το κλαμπ στο οποίο ξέπλενε τα δικά τους χρήματα. Γρήγορα εμπλέκονται με τους Μπερντ, κάνοντας σαφές ότι δεν θα επιτρέψουν να τους χαλάσει τις δουλειές.

Ο πάστορας Μέισον Γιάνγκ (Μάικλ Μόσλεϊ) μαθαίνει την αλήθεια σχετικά με την εμπορία ηρωίνης στη λίμνη όπου κηρύττει, και αρνείται να συνεχίσει να υποκρίνεται, ενώ αισθάνεται προδομένος από τη συμπεριφορά του Μάρτι. Σε μία προσπάθεια να πιέσει τους Σνελ να υποχωρήσουν, τα πράγματα παίρνουν άσχημη τροπή και η γυναίκα του, Γκρέις, (Μπέθανι Αν Λιντ) εξαφανίζεται. Ο γιος τους έχει γεννηθεί πρόωρα και τον βρίσκει σώο στο σπίτι τους. Αποφασίζει να φύγει από την περιοχή ώστε να μην κινδυνεύουν άλλο.

Έχοντας κτίσει μία σχέση εμπιστοσύνης μεταξύ σε εκείνη και τον Μάρτι, η Ρουθ αποφασίζει να ματαιώσει το σχέδιό της να τον σκοτώσει, κάτι στο οποίο δεν συναινούν οι θείοι της, και ιδιαιτέρως ο Ρας. Η Ρουθ συνειδητοποιεί ότι ο θείος της συνεργάζεται με το FBI και αποφεύγει να απαντά στις επίμονες ερωτήσεις του αν είχε προθέσεις να σκοτώσει τον Μπερντ. Εφόσον ο Ρας απέτυχε, εγκαταλείπει τις προσπάθειες και σταματά να βοηθά τον Πέτι. Μαζί με τον Μπόιντ, σχεδιάζουν να βγάλουν τον Μάρτι από τη μέση και να του πάρουν τα χρήματα. Η Ρουθ όμως τους προλαβαίνει και παγιδεύει τη μαρίνα μπροστά από το σπίτι του, και αμφότεροι πεθαίνουν από ηλεκτροπληξία. Ο Μάρτι επιχειρώντας να συνάψει συμφωνία δημιουργίας ενός καζίνο στη γη των Σνελ, μεταξύ των Σνελ και του καρτέλ Ναβάρο, οδηγείται προσωρινά στην επιτυχία έπειτα από μία δύσκολη διαπραγμάτευση. Ξαφνικά, τα πνεύματα οξύνονται και η Νταρλίν σκοτώνει εν ψυχρώ τον Ρίο, σηματοδοτώντας έναν νέο κύκλο αντιδράσεων και προβλημάτων. Η Ρέιτσελ μαθαίνει για την απάτη του Μάρτι και αφού αρχικά του ζητά να φύγει από την επιχείρησή της, στο τέλος αρπάζει ένα ποσό των χρημάτων του καρτέλ (τα οποία οι Μπερντ είχε κρύψει στο Blue Cat και εκείνη τα ανακάλυψε) και εξαφανίζεται. Ο Μάρτι μαζί με τον Τζέικομπ και την Νταρλίν εξαφανίζουν τα πτώματα του Ρίο και των ανδρών του και πρόκειται να αρνηθούν την οποιαδήποτε ανάμειξή τους. Ο Γουάιατ θεωρεί ως υπεύθυνο για τον θάνατο του πατέρα του, τον Μάρτι.

### 2ος Κύκλος (2018)
Επεισόδια 1 - 10 (11 - 20)

Μετά τη δολοφονία του Καμίνο Ντελ Ρίο και των ανδρών του, η Νταρλίν μαζί με τον Ας, φροντίζουν να ξεφορτωθούν τα πτώματά τους. Οι Μάρτι και Τζέικομπ στέλνουν τον Ας στο Σικάγο με τα πράγματα του Ντελ, ώστε το καρτέλ να χάσει τα ίχνη του. Αργότερα, συναντούν την Έλεν Πιρς (Τζάνετ ΜακΤιρ) μία δικηγόρο που εκπροσωπεί το καρτέλ για να συζητήσουν για το καζίνο. Προτίθεται να παραβλέψει τους θανάτους των Ντελ Ρίο και Γκαρσία, με όρο “αποζημιώσεις” από τους Σνελ. Ακόμη, ο Τζέικομπ σκοτώνει τον Ας, προκειμένου να μην κινδυνεύσει η Νταρλίν από το καρτέλ για το σφάλμα της. Αργότερα, ο Μάρτι με τη βοήθεια του Μπάντι, θα έρθει σε επαφή με έναν ιδιοκτήτη εταιρείας μεταφορών και αρχηγό της μαφίας του Κάνσας Σίτι, Φρανκ Κόσγκρόουβ, προτείνοντάς του ένα αρκετά ικανοποιητικό ποσοστό από τα έσοδα στο καζίνο, καθώς επίσης και τη συνεισφορά της εταιρείας του, στην επιχείρηση του Μπερντ. Με αυτό τον τρόπο, το σχέδιο για τη δημιουργία του καταφέρνει να επιβιώσει. Γνωρίζοντας ότι για να λάβουν άδεια για το καζίνο θα πρέπει να κατατεθεί σχετικό νομοσχέδιο στη Γερουσία, η Γουέντι γνωρίζει και επιστρατεύει τη βοήθεια ενός ισχυρού επιχειρηματία, του Τσαρλς Γουίλκς. Ο Γουίλκς μαζί με τη Γουέντι, καταφέρνουν να πείσουν όσους γερουσιαστές παραμένουν αρνητικοί, εκτός από τον γερουσιαστή Μπλέικ. Προτείνει μία ανήθικη πρόταση στη Γουέντι για να εξασφαλίσει τη θετική του ψήφο, με την ίδια να αρνείται. Ακόμη, πετυχαίνει τον πάστορα Γιαγνκ να κηρύττει στους δρόμους της Τζέφερσον Σίτι μαζί με τον γιο του, Ζικ, αναλογιζόμενη το κακό που τους έκαναν. Η Ρέιτσελ, εθισμένη στα ναρκωτικά και το ποτό, προκαλεί τροχαίο ατύχημα, με τον πράκτορα Πέτι να εκμεταλλεύεται την κατάσταση, υποχρεώνοντάς την να γίνει η πληροφοριοδότης του για τον Μπερντ. Η Νταρλίν ανακοινώνει στον Τζέικομπ ότι θέλει να υιοθετήσουν μωρό, με τον ίδιο να μην φαίνεται δεκτικός στην ιδέα. Ο Κέιντ, πατέρας της Ρουθ έχει αποφυλακιστεί και κάνει ξεκάθαρο στην κόρη του ότι θέλει διακαώς τα χρήματα του Μάρτι.

Ο Γερουσιαστής Μπλέικ αυτοκτονεί, λόγω χρόνιας κατάθλιψης. Όλες οι επιχειρήσεις των Μπερντ κλείνουν και ερευνώνται από το FBI. Πίσω από αυτό βρίσκεται ο Γουίλκς ο οποίος γίνεται πιο απαιτητικός, ζητώντας περισσότερα πράγματα, γεγονός που επηρεάζει αρνητικά τους Σνελ οι οποίοι δεν θέλουν να παραχωρήσουν άλλη γη. Για να τον τιμωρήσουν για την πίεση που ασκεί του καίνε το σκάφος. Η Ρουθ δημιουργεί υλικές ζημιές σε μία επιχείρηση επιδιόρθωσης σκαφών, προκειμένου ο Μάρτι να ξεπλένει επιπλέον χρήμα, αλλά και για να αποκτήσει ο πατέρας της μία δουλειά λόγω της αξιολόγησης που περνάει. Ο Γουάιατ περνά περισσότερο χρόνο με τη Σάρλοτ, εξακολουθώντας να πιστεύει ότι ο πατέρας της είναι υπεύθυνος για τους θανάτους του πατέρα και του θείου του. Μάλιστα ενισχύονται χάρη σε μία πληροφορία που του έδωσε άθελά της η ίδια. Ο Τζόνα, χρησιμοποιεί ένα ποσό των 10.000 δολαρίων (τα πήρε όταν έκρυβαν τα λεφτά στο Blue Cat) και ανοίγει τραπεζικό λογαριασμό ως Μάικλ Φλέμινγκ. Ακόμη, η Ρέιτσελ, μην μπορώντας να συνεχίσει τον ρόλο της, αποκαλύπτει την αλήθεια στον Μάρτι για την ταυτότητα του Ρόι Πέτι, με αποτέλεσμα να καταλήξει παρ’ ολίγον νεκρή. Ο ίδιος την απειλεί με τη ζωή της, συνεχίσει να κάνει αυτό που της έχει αναθέσει. Η Γουέντι προσπαθεί να δώσει χρήματα στον Μέισον, ο οποίος τα αρνείται. Ο Σαμ διευθύνει άτυπα για λίγο καιρό το στριπ κλαμπ, ώστε να μην συσχετιστεί η Ρουθ με τον Μάρτι κατά τους ελέγχους για το καζίνο. Η υγεία του Μπάντι επιδεινώνεται, όμως ανακάμπτει σχετικά γρήγορα.

Το FBI ανακαλύπτει ένα ποσό 10.000 δολαρίων τα οποία φυλούσε η Σάρλοτ στο δωμάτιό της, με τον Πέτι να το αναφέρει στον Μάρτι, σκοπός του οποίου είναι ο τελευταίος να τους πει όσα ξέρει. Ακόμη τον ενημερώνει για την απόπειρα δολοφονίας του από τη Ρουθ, με τον ίδιο τρόπο που σκότωσε τους θείους της. Ο Πέτι παρουσιάζει τη Ρουθ ως πληροφοριοδότη και η Έλεν ρωτά τον Μάρτι αν είναι άξια εμπιστοσύνης. Αφού εκείνος αρχικά διστάζει να απαντήσει, άντρες του καρτέλ, έχοντας μεταβεί στο σπίτι της, της κάνουν βασανιστήρια για να μιλήσει, χωρίς ωστόσο με κάποιο αποτέλεσμα. Η Ρουθ ορκίζεται να μην ξανακάνει το ίδιο λάθος. Οι Σάρλοτ και Τζόνα μαθαίνουν για την εξωσυζυγική σχέση της μητέρας τους. Η Έλεν ζητά από τους Σνελ να κάψουν τις φυτείες παπαρούνας τους για να μην τους ανακαλύψει το FBI, αλλά η Νταρλίν αρνείται. Τότε, η Γουέντι πηγαίνει σε εκείνη με πρόθεση την επιθυμία της Νταρλίν να υιοθετήσει, οπότε δημιουργεί αντιπερισπασμό, και ο Μπάντι κατακαίει τα πάντα. Αργότερα, ο ίδιος καταλήγει στο αμάξι στον δρόμο της επιστροφής λόγω των προβλημάτων της υγείας του. Ο Τζόνα ενημερώνει όλους τους παλιούς του φίλους ώστε να παραβρεθούν στην κηδεία του. Από την άλλη, κατά την έρευνα του FBI στους Σνελ, ο Τζέικομπ δικαιολογείται για τη φωτιά. Κατά την ανασκαφή όμως βρίσκονται ανθρώπινοι σκελετοί και ο πάστορας Γιαγνκ επιστέφει για να διαπιστώσει αν κάποιος από αυτούς είναι της Γκρέις. Οι έρευνες πέφτουν στο κενό καθώς έχουν νοθευτεί τα αποτελέσματα. Η Ρουθ συμφωνεί εν τέλει να βοηθήσει τον πατέρα της στον εντοπισμό των χρημάτων του Μάρτι, σκεπτόμενη ότι αυτό είναι το καλύτερο. Η Ρέιτσελ αποκαλύπτει στον Μάρτι ότι φορά κοριό, και συνεργάζεται ως πληροφοριοδότης για τον πράκτορα Πέτι, παρά τη θέλησή της.

Ο Μάρτι εξακολουθεί να κρατά μαζί του τη Ρέιτσελ για να πληροφορεί λανθασμένα τον Πέτι. Η αστυνομία παίρνει τον Ζικ από τον Μέισον, και εκείνος με τη σειρά του απαγάγει τη Γουέντι, απαιτώντας από τον Μάρτι να φέρει πίσω τον γιο του, διαφορετικά θα τη σκοτώσει. Η Ρουθ λέει στον πατέρα της ότι πιθανόν τα χρήματα του καρτέλ να βρίσκονται στο γραφείο κηδειών και συμφωνεί μαζί του για να τα κλέψουν. Οι Μάρτι και Τσαρλς επιτυγχάνουν να αποκτήσουν άμεσα την κηδεμονία του Ζικ, και έτσι σώζουν τη Γουέντι. Τελικά, έπειτα από μία έντονη λογομαχία, ο Μάρτι σκοτώνει τον Μέισον και παίρνουν πίσω το μωρό. Ο Πέτι δεν δίνει πλέον ναρκωτικά στη Ρέιτσελ ώστε να την ελέγχει, με την ίδια να πάρει υπερβολική δόση. Ο Μάρτι της εξασφαλίζει μία θέση σε ένα κέντρο αποτοξίνωσης στο Μαϊάμι. Το καρτέλ Ναβάρο στήνει ενέδρα με όπλα στους Σνελ και καίει τις φυτείες παπαρούνας τους, καθώς η Νταρλίν είχε νοθεύσει προηγουμένως το προϊόν, με αποτέλεσμα να πεθάνουν χρήστες. Ο Γουάιατ υπερασπίζεται τον Τζόνα σε έναν καυγά που έχει στο σχολείο, θέτοντας σε κίνδυνο την υποψηφιότητά του στο Πανεπιστήμιο του Μιζούρι. Η Γουέντι χρησιμοποιεί χρήματα από τον λογαριασμό του Τζόνα και τα δωρίζει στο ίδρυμα του Γουίλκς. Έχοντας πλέον λάβει χρήματα από καρτέλ, ο τελευταίος πέφτει θύμα εκβιασμού και υποχρεούται να τους βοηθήσει στο θέμα του καζίνο μέχρι το τέλος. Η Σάρλοτ αγοράζει ένα μικρό βαν για να μένει μόνη της, και ενημερώνει τους δικούς της ότι θέλει να απαλλαγεί της κηδεμονίας τους. Από την ενέδρα, αμφότεροι οι Σνελ επιβιώνουν και ο Τζέικομπ τραυματίζεται. Για να διατηρήσει την ειρήνη, αποφασίζει να σκοτώσει τη γυναίκα του, όμως τελικά προλαβαίνει να συμβεί το ακριβώς αντίθετο. Ο Μάρτι κανονίζει να το σκάσει με την οικογένειά του για την Αυστραλία μετά τη δημιουργία του καζίνο, και η Ρουθ να αναλάβει το σύνολο των επιχειρήσεων, πράγμα στο οποίο η ίδια συμφωνεί. Οι Κέιντ και Γουάιατ ληστεύουν το στριπ κλαμπ αλλά η Ρουθ δεν τους καταδίδει. Ο Γουάιατ γίνεται δεκτός στο Πανεπιστήμιο, με την ξαδέλφη του να χαροποιείται ιδιαίτερα.

Ο Ρόι σκοπεύει να γυρίσει στο Σικάγο, προκειμένου να φροντίζει τη ναρκομανή μητέρα του, την οποία το καρτέλ Ναβάρο προμήθευε με ναρκωτικά εξαιτίας του Μάρτι. Πριν φύγει από τα Όζαρκ, πηγαίνει για ψάρεμα όπου συναντά τον Κέιντ. Αυτός τον σκοτώνει και βυθίζει το πτώμα του στη λίμνη. Ως αντίποινα για την πράξη της Γουέντι εναντίον της, η Νταρλίν ξυρίζει το κεφάλι του Τζόνα, απαιτώντας να υιοθετήσει τον Ζικ. Ο Μάρτι δείχνει τις λεπτομέρειες της δουλειάς του καρτέλ στη Ρουθ και της αποκαλύπτει την τοποθεσία των χρημάτων: μέσα στο μαυσωλείο του Μπάντι. Συνειδητοποιώντας ότι είναι θέμα χρόνου πριν συλληφθεί για το έγκλημά του, ο Κέιντ σχεδιάζει να αποδράσει πριν συμβεί αυτό, και εκβιάζει τη Ρουθ να της δώσει χρήματα, για να μην αποκαλύψει το ένοχο μυστικό της. Όμως η ίδια προλαβαίνει να πει στον Γουάιατ την αλήθεια για τον πατέρα του, με τον ίδιο να αποχωρεί όντας θυμωμένος και πληγωμένος. Εκνευρισμένη που ο Κέιντ επιτέθηκε στη Σάρλοτ για τα χρήματα, η Γουέντι τού προσφέρει μισό εκατομμύριο δολάρια για να φύγει από την πόλη. Όμως η συμφωνία είναι ψεύτικη και εκείνος σκοτώνεται σε μία ενέδρα. Ακόμη, πείθει τον άντρα της να μην το σκάσουν ξανά, καθώς εδώ είναι περισσότερο ασφαλής. Ο Φρανκ ανατινάζει το γραφείο του Μάρτι, ώστε εκείνος να επιληφθεί του συνδικαλιστικού προβλήματος που έχει ανακύψει.

Στο τέλος του κύκλου, γίνονται τα εγκαίνια του νέου πλωτού καζίνο.

### 3ος Κύκλος (2020)
Επεισόδια 1 & 2 (21 & 22)

Η οικογένεια Ναβάρο έχει εμπλακεί σε ένα πόλεμο με ένα αντίπαλο καρτέλ στο Μεξικό. Το νέο καζίνο *Missouri Belle* έχει ανοίξει και λειτουργεί κανονικά, με το Μάρτι και τη Ρουθ να συντονίζουν τις επιχειρήσεις και τη Γουέντι με τη Σάρλοτ, τις δημόσιες σχέσεις. Όμως οι δουλειές γίνονται με αργούς ρυθμούς λόγω των ελέγχων του FBI. Η Γουέντι προτείνει στο Μάρτι να επεκτείνουν την αυτοκρατορία του καρτέλ με νόμιμες επιχειρήσεις, με τον ίδιο να αντιτίθεται εντελώς σε μία τέτοια ιδέα. Όταν εκείνη συζητά με την Έλεν για αυτό το ενδεχόμενο, εκείνη μεταφέρει τα νέα στον αρχηγό και εκείνος δέχεται να τη συναντήσει. Η Νταρλίν εξακολουθεί να είναι αρκετά εκρηκτική ακόμη και ως μητέρα. Ο Γουάιατ εισβάλλει σε ξένα σπίτια για να ζήσει, απορρίπτοντας τα χρήματα της Ρουθ. Όταν κάποια στιγμή συλλαμβάνεται και η βοήθεια της ξαδέλφης του απορρίπτεται ξανά, η Νταρλίν πληρώνει το πρόστιμό του και τον προσλαμβάνει ως υπάλληλό της στη φάρμα της. Η Έλεν με τη Γουέντι συναντά τον Ομάρ Ναβάρο στο Μεξικό, ο οποίος εγκρίνει το σχέδιό της για επέκταση. Ακόμη, έπειτα από αίτημα της Σάρλοτ, οι γονείς Μπερντ επισκέπτονται ψυχολόγο, τη Σου, την οποία χρηματίζει ο Μάρτι ώστε να παίρνει το μέρος του στις συνεδρίες. Ο Τζόνα ενισχύει την ασφάλεια του σπιτιού με ένα drone που του δωρίζει η Σάρλοτ. Η Ρουθ πετά στη λίμνη τον Φρανκ Κόσγκροουβ Τζούνιορ όντας απείθαρχος και προσβλητικός. Αμφότεροι οι Μάρτι και Ρουθ απολογούνται στον πατέρα του Τζούνιορ, προσφέροντας μεγαλύτερο ποσοστό κερδών ώστε να ξεχαστεί το θέμα. Του τονίζει παρόλα αυτά ότι κανένας δεν θα αγγίξει ξανά τη Ρουθ. Η Έλεν μαζί με την κόρη της, Έριν, μετακομίζουν στα Όζαρκ για το καλοκαίρι. Οι Μπερντ κάνουν συμφωνία για την αγορά ενός ακόμη καζίνο, με τον Μάρτι να πείθει τον ιδιοκτήτη να αρνηθεί. Ο Μπεν, ο μικρός αδελφός της Γουέντι κάνει μία απροσδόκητη επίσκεψη στα Όζαρκ, ενημερώνοντας την αδελφή του ότι καταζητείται. Ο Τρέβορ ενημερώνει τον Μάρτι ότι το FBI θα ελέγχει εξονυχιστικά όλες τις επιχειρήσεις που διευθύνει.

Επεισόδια 3 & 4 (23 & 24) 

Οι Κάρλσονς πωλούν το καζίνο τους στους Μπερντ, έπειτα από παράνομες κινήσεις της Γουέντι με τη Ρουθ. Αρνούνται όμως να πωλήσουν το ξενοδοχείο. Ο Μάρτι και η Ρουθ δεν μπορούν να ξεπλύνουν μέσω του Μπιγκ Μάντι, καθώς η Γουέντι το κλείνει για ανακαίνιση. Η Έλεν ενημερώνει τον Μάρτι ότι ο Ναβάρο θέλει το καζίνο να είναι νόμιμη επιχείρηση. Η Γουέντι πείθει εν τέλει τον Καρλ να πωλήσουν και το ξενοδοχείο. Σε μία προσπάθεια να πείσει τη γυναίκα του, λογομαχούν με αποτέλεσμα να τη σκοτώσει κατά λάθος, σπρώχνοντάς την από μία απότομη πλαγιά. Η Γουέντι προκαλεί τη Νταρλίν να τη χτυπήσει, χρησιμοποιώντας αυτή την κίνηση κατά της στο δικαστήριο ώστε να χάσει την κηδεμονία του Ζικ. Η ειδική πράκτορας Μάια Μίλερ, προτείνει στον Μάρτι μία συμφωνία με το FBI περνώντας 18 μήνες φυλάκισης αρχικά, με τον ίδιο να δέχεται. Ο Ναβάρο ενημερώνει τη Γουέντι ότι οι συνομιλίες τους παρακολουθούνται, με τον υπαίτιο να είναι ο άντρας της. Ο Μάρτι πέφτει θύμα απαγωγής από το καρτέλ και μεταφέρεται στο Μεξικό. Ο Μπεν πληροφορείται για τις εξελίξεις και ενημερώνει όλη την υπόλοιπη οικογένεια. Η Έλεν μαθαίνει από τον Μεντόζα ότι αυτό γίνεται για να διαπιστώσουν αν ξεπλένεται χρήμα χωρίς τον Μάρτι. Η Ρουθ συστήνει ομάδα για αυτήν τη δουλειά, στην οποία συμπεριλαμβάνεται και ο Μπεν. Η Σάρλοτ αποκαλύπτει στην Έλεν ότι γνωρίζει τα πάντα, με την ίδια να την προειδοποιεί να μην πει τίποτε στην κόρη της. Μετά από πολυήμερη κράτηση σε ένα κελί, ο Μάρτι οδηγείται στον Ομάρ, στον οποίο και ξεκαθαρίζει ότι θα κάνει τη δουλειά του όπως εκείνος νομίζει καλύτερα. Την ίδια μέρα, επιστρέφει στο σπίτι του.

Επεισόδια 5 & 6 (25 & 26)

Ο Μάρτι πληροφορείται για την ομάδα της Ρουθ. Ο Ναβάρο ζητά από τη Γουέντι μία φάρμα αλόγων στο Κεντάκι. Η Έριν συνεχίζει να βλέπει τον Τομ, υπάλληλο των Κόσγκρουβ, παρά τις ενστάσεις της Σάρλοτ. Στο δικαστήριο, ο Γουάιατ υπερασπίζεται τη Νταρλίν και τελικά κρατούν τον Ζικ. Οι δύο τους αναπτύσσουν ερωτική σχέση, ενώ ο Γουάιατ προτείνει στον αδελφό του, Θρι, αν θέλει, να μείνει μαζί τους. Επίσης, πρόκειται να ξαναρχίσουν την καλλιέργεια ηρωίνης. Οι υπάλληλοι του Κόσγκροουβ κλειδώνουν τη Ρουθ στο φορτηγό τους για πλάκα. Αργότερα, ο Μπεν για αντίποινα, καταστρέφει το αμάξι του Τζούνιορ με ένα σμήνος πουλιών. Η Γουέντι μαθαίνει ότι η Μάια είναι ηθικά ακέραιος χαρακτήρας, γεγονός που θα δυσκολέψει τον Μάρτι από το να την ψαρέψει. Ωστόσο, μετά από πληροφορίες που του παρέχει η Έλεν για αυτή, θα προσποιηθεί ότι θα συνεργαστεί με την ειδική πράκτορα. Το αντίπαλο καρτέλ Λαγκούνας ευνουχίζει έναν από τους επιβήτορες, οπότε και η συμφωνία για την απόκτηση της φάρμας καταρρέει. Οι Μπερντ αποκαλύπτουν τις παράνομες δραστηριότητές τους κατά τη διάρκεια μιας συνεδρίας τους με τη Σου. Ο Μάρτι τη χρηματίζει ξανά ώστε να μην αποκαλύψει πουθενά όσα άκουσε. Οι Σάρλοτ, Τζόνα και Έριν ακολουθούν την τελευταία σε ένα πάρτι, η κατάσταση όμως ξεφεύγει και συλλαμβάνονται. Ο Θρι ενημερώνει τη Ρουθ για τη συμβίωση του αδελφού του με τη Νταρλίν. Η ίδια τον επισκέπτεται για να του μιλήσει, αλλά εκείνος της ξεκαθαρίζει ότι δεν θα κάνει πίσω. Οι Μπερντ παρακολουθούνται, και περνούν τη νύχτα στο καθιστικό. Την επομένη, η Έλεν μαθαίνει ότι τα αυτοκίνητα που τους παρακολουθούσαν έχουν έδρα το Σικάγο. Ο Μπεν και ο Τζόνα παρακολουθούν με το drone την επόμενη παράδοση χρημάτων από την εταιρεία Κόσγκροουβ στη Ρουθ. Τα ίδια μαύρα SUV που παρακολουθούσαν τους Μπερντ καταφθάνουν στο σημείο, σκοτώνουν τους άντρες του Κόσγκροουβ και καίνε τα χρήματα. Η Ρουθ κατάφερε να κρυφτεί πριν γίνει αυτό, χάρη στις οδηγίες του Μπεν.

Επεισόδια 7 & 8 (27 & 28)

Οι Τρέβορ και Μάια ανακρίνουν τη Ρουθ για το περιστατικό, με την ίδια να αρνείται ότι γνωρίζει οτιδήποτε. Για την επίθεση ήταν υπεύθυνο το καρτέλ Λαγκούνας. Αμφότεροι κατηγορούν τον Μάρτι ότι τακτοποίησε το θέμα καθώς γνώριζε πως ο Τομ ήταν πληροφοριοδότης τους. Ο Μάρτι αρνείται τις κατηγορίες. Η Γουέντι καθησυχάζει τον Ομάρ, λέγοντάς του ότι το σχέδιό της εξακολουθεί να είναι βιώσιμο. Ο Σαμ ανακρίνεται από τη Μάια για τις ήττες του στο καζίνο, όμως ο Μάρτι τον ηρεμεί λέγοντάς του ότι δεν θα μπλέξει πουθενά. Ο Τζούνιορ επιτίθεται σωματικά στη Ρουθ με την τελευταία να νοσηλεύεται, οπότε και ο Μάρτι κόβει τις επαφές του με τον Κόσγκροουβ, αφού αθετήθηκε η συμφωνία τους. Η Γουέντι πληροφορεί ένα πολιτικά ισχυρό άντρα, τον Άντριου Γουέιντ, για τον άτεγκτο χαρακτήρα της Μίλερ και την άρνησή της να επιληφθεί ενός σοβαρού εγκλήματος. Οι Γουάιατ και Νταρλίν εξομολογούνται για το πως πέθαναν τα αγαπημένα τους πρόσωπα. Η Έλεν προσλαμβάνει τον Νέλσον να σκοτώσει τη Σου, καθώς είναι επίφοβη με όσα γνωρίζει. Η Ρουθ ζητά από τον Μάρτι να σκοτώσει η ίδια τον Τζούνιορ, όμως αυτός αρνείται. Ο Μάρτι διαπιστώνει τη δολοφονία της Σου. Οι Έριν, Σάρλοτ και Τζόνα προσφέρουν κοινωνική εργασία, εφόσον αποφυλακίστηκαν. Ο Μάρτι προσφέρει στη Μάια, στοιχεία για μία μεγάλη οικονομική απάτη, με την ίδια να αρνείται. Η Γουέντι ενημερώνει τον Γουέιντ για αυτή την εξέλιξη, και εκείνος με τη σειρά του στην υφιστάμενη της Μάια. Ως επόμενο, η Μίλερ βγαίνει από την υπόθεση και θα σταλεί πίσω στην Ουάσιγκτον μόλις το ένταλμα έρευνας εκπνεύσει. Ο Μπεν πηγαίνει στου Κόσγκροουβ για να λογαριαστεί με τον Τζούνιορ, χωρίς να καταφέρει κάτι. Αργότερα διαπιστώνει ότι η αδελφή του είναι υπεύθυνη για το θάνατο του πατέρα της Ρουθ, και κάνει σκηνή στην πολιτική δεξίωση που έχουν διοργανώσει οι Μπερντ, χτυπώντας τον Μάρτι. Τον κλείνουν σε ψυχιατρική κλινική. Η Έλεν ανακοινώνει στον Ναβάρο ότι οι Μπερντ είναι προβληματικοί και καλό θα ήταν να βγουν από τη μέση. Εκείνος της ζητά να πράξει όπως κρίνει καλύτερα. Η Νταρλίν πείθει τον Νιξ να τον ελευθερώσει. Εκείνος το κάνει, αλλά συμφωνεί να μην συμμετέχει στις βρώμικες δουλειές της περαιτέρω. Σε κατάσταση παραφροσύνης που έχει δημιουργηθεί από την έλλειψη φαρμάκων, ο κοινωνιοπαθής Μπεν ξεσπά, και λέει όλη την αλήθεια στην Έριν σχετικά με τη μητέρα της.

Επεισόδια 9 & 10 (29 & 30)

Ο Μάρτι ζητά εξηγήσεις από τη Ρουθ για την απελευθέρωση του Μπεν από την κλινική. Όταν ο τελευταίος φθάνει στο σημείο, παραδέχεται ότι είπε τα πάντα στην Έριν για το καρτέλ. Αρχικά, η Ρουθ τον κρύβει στο σπίτι της Νταρλίν, ώστε να τον προστατεύσει. Η Έριν αφού επιβεβαιώνει ότι από τους Σάρλοτ και Τζόνα ότι ο θείος τους λέει αλήθεια, εγκαταλείπει τη μητέρα της και γυρίζει στο Σικάγο. Καθώς πλέον είναι τρωτοί, αφού ο Μπεν εξέθεσε το καρτέλ στην κόρη της Έλεν, οι Μπερντ αποφασίζουν να δείξουν στον Ναβάρο ότι είναι πιο πολύτιμοι από την Έλεν. Ο Μπεν φεύγει από της Νταρλίν, δεσμεύοντας την αγάπη του για τη Ρουθ (καθώς οι δυο τους είναι πλέον ζευγάρι). Ο Μπεν εμφανίζεται στο καζίνο και ο Μάρτι τον φυγαδεύει από τον Νέλσον. Η απότομη αύξηση των κερδών του καζίνο, οδηγεί τη Μάια την επιμήκυνση της διάρκειας των ελέγχων. Ο Μπεν δραπετεύει με τη Γουέντι, η οποία περιέρχεται σε πλήρη απόγνωση, μη γνωρίζοντας τι να κάνει ώστε να σώσει τον αδερφό της. Τελικά τον εγκαταλείπει σε ένα εστιατόριο, με τον Νέλσον να εντοπίζει την τοποθεσία τους. Ο τελευταίος σκοτώνει τον Μπεν και ο Μάρτι με τη Ρουθ καίνε το σώμα του στο αποτεφρωτήριο. Η Έλεν λέει στον Ναβάρο πως θέλει να αναλάβει τις επιχειρήσεις των Μπερντ. Η Μάια συλλαμβάνει τον Σαμ ως ύποπτο για ξέπλυμα μαύρου χρήματος. Η Ρουθ και η Γουέντι φιλονικούν σχετικά με τους θανάτους του Κέιντ και του Μπεν, κατηγορώντας την ως υπεύθυνη. Εκείνη παραδέχεται ότι έδωσε την τοποθεσία του Μπεν στον Νέλσον. Έτσι ισχυροποιούνται στο καρτέλ, ενώ συνειδητοποιούν ότι πρέπει να λήξει ο πόλεμος μεταξύ των δύο αντιπάλων. Χρησιμοποιώντας τις φωτογραφίες που τράβηξε το drone του Τζόνα, ο Μάρτι τις παρουσιάζει στη Μάια, γνωστοποιώντας της τη δράση του καρτέλ Λαγκούνας πίσω από την επίθεση στους άντρες του Κόσγκροουβ. Η Νταρλίν παίρνει εκδίκηση για τη Ρουθ τραυματίζοντας τον Τζούνιορ. Ο Τζόνα σημαδεύει με όπλο την Έλεν κατηγορώντας την για το θάνατο του θείου του, ενώ η ίδια τον αποθαρρύνει από ένα τέτοιο εγχείρημα. Η Μάια ενημερώνει τον Μάρτι ότι η Έλεν έδωσε στον Τρέβορ, ένα αντίγραφο της ομολογίας του σε αυτήν. Ο Ναβάρο προσκαλεί την Έλεν, τον Μάρτι και τη Γουέντι στη βάπτιση του γιου του (που ματαιώθηκε λόγω επίθεσης του Λαγκούνας) στο Μεξικό. Αφού μεταβούν εκεί, ο Νέλσον σκοτώνει εν ψυχρώ την Έλεν. Ο Ναβάρο ανακοινώνει στους Μπερντ την αρχή μιας νέας συνεργασίας μεταξύ τους.

### 4ος Κύκλος (2022)
ΜΕΡΟΣ 1ο

ΜΕΡΟΣ 2ο

## Κριτικές

### 1<sup>ος</sup> Κύκλος
Ο πρώτος κύκλος της σειράς έλαβε σχετικά καλές κριτικές και σημειώνοντας ένα μέτριο αποτέλεσμα με συνολική βαθμολογία από το Rotten Tomatoes να διαμορφώνεται στα 6,8/10 (70%) βάσει 69 κριτικών. Το ποσοστό του κοινού άγγιξε το 91% με βαθμολογία 4,4/5 (2736 κριτικές). Η εν λόγω ιστοσελίδα μεταξύ άλλων αναφέρει:

*«Το Όζαρκ δεν έχει φθάσει ακόμη στο ίδιο επίπεδο με τις κλασικές δραματικές εγκληματολογικές σειρές, με τις οποίες θα συγκριθεί αναπόφευκτα, αλλά η ικανοποιητικά περίπλοκη πλοκή του – και μία “σφιγμένη” ερμηνεία από τον Τζέισον Μπέιτμαν, συστήνουν μεγαλύτερη δυναμική».*

Στην ιστοσελίδα Metacritic, η σειρά συγκέντρωσε βαθμολογία 66/100 μέσα από 29 κριτικές. 

Όσον αφορά το IMDb, το τηλεοπτικό κοινό φάνηκε ιδιαιτέρως ευχαριστημένο, αποδίδοντας μέση βαθμολογία 8,13/10.

### 2<sup>ος</sup> Κύκλος
Η απόδοση του δεύτερου κύκλου είναι σαφώς καλύτερη, με το Rotten Tomatoes να το αξιολογεί με ποσοστό 76% βάσει 46 κριτικών και βαθμολογία 6,6/10. Το σκορ του κοινού έφθασε στο 91% με βαθμολογία 4,3/5 (1433 κριτικές). Τα σχόλια που αφήνει η ιστοσελίδα είναι:

*«Ελκυστικό και διασκεδαστικό – αν όχι ιδιαίτερα προκλητικό – η κατάβαση του Όζαρκ σε βαθύτερα νερά κατάφερε να αποτραπεί από μία ακόμη εκπληκτική ερμηνεία της Λόρα Λίνεϊ».*

Στο Metacritic, η βαθμολογία διαμορφώθηκε στα 59/100 μέσα από 14 κριτικές, δίνοντας ένα σχετικά μέτριο αποτέλεσμα.

Στο IMDb, η μέση βαθμολογία των επεισοδίων διαμορφώνεται στο 8,34/10.

### 3<sup>ος</sup> Κύκλος
Για την τρίτη σεζόν της τηλεοπτικής σειράς, το Rotten Tomatoes απέδωσε μία πολύ ικανοποιητική βαθμολογία ποσοστού 98% βάσει 49 κριτικών, δηλαδή 8,2/10. Η βαθμολογία που απέδωσε το κοινό έχει διαμορφωθεί στο 87%, δηλαδή στο 4,2/5 (1513 κριτικές). Στην κριτική του αποθεώνει για μία ακόμη φορά την ηθοποιό Λόρα Λίνεϊ:

*«Το Όζαρκ επιτέλους βρίσκει τα βήματά του στον τρίτο κύκλο, ο οποίος αυξάνει την ένταση και εστιάζει καλύτερα στην εξαιρετική ερμηνεία της Λόρα Λίνεϊ».*  

Όσον αφορά το Metacritic, το κοινό φαίνεται να είναι πιο ικανοποιημένο σε σχέση με τους δύο προηγούμενους κύκλους, με τελική βαθμολογία 77/100 μέσα από 12 μόλις κριτικές.

Στο IMDb, η μέση βαθμολογία των επεισοδίων ανέρχεται στο 8,56/10.

### 4<sup>ος</sup> Κύκλος
Ο τελευταίος κύκλος είχε θετική απήχηση στο κοινό, με το Rotten Tomatoes να το αξιολογεί με ποσοστό 86% μέσα από 63 κριτικές, δηλαδή 7,9/10. Η βαθμολογία του κοινού άγγιξε το 80%, δηλαδή 4/5 (682 κριτικές). Σύμφωνα με την κοινή γραμμή που ακολουθούν οι κριτικές των θεατών:

*«Ενώ το "Όζαρκ" δεν την έχει βγάλει ακόμη καθαρή, οι υπνωτιστικές ερμηνείες των συντελεστών και το τεταμένο κλίμα αγωνίας στο οποίο βρίσκονται οι Μπερντ θεωρείται όπως πάντα, διασκεδαστικά εφευρετικό».*

Στο Metacritic, οι θεατές απέδωσαν μέση βαθμολογία 78/100, μόνο με μόλις 14 κριτικές.

Τέλος, στο IMDb, ο κύκλος συγκέντρωσε μέση βαθμολογία επεισοδίων στο 8,2/10, σαφώς χαμηλότερη σε σχέση με τους προηγούμενους κύκλους, καθώς το τελευταίο επεισόδιο της σειράς, έλαβε βαθμό, 7,1/10, τον χαμηλότερο από τα 14 επεισόδια που προβλήθηκαν.

Σημείωση: Η μέση βαθμολογία στο IMDb που αναγράφεται για κάθε κύκλο επεισοδίων αποτελεί τον μέσο όρο του αθροίσματος της βαθμολογίας του καθενός επεισοδίου δια τον αριθμό του πλήθους των επεισοδίων.

## Υποψηφιότητες και βραβεία

## Παραπομπές


## Εξωτερικοί σύνδεσμοι

# To Όζαρκ στο ''Netflix''
# To Όζαρκ στο ''MRC'' 

Κατηγορία:Τηλεοπτικές σειρές Netflix
Κατηγορία:Δράμα
Κατηγορία:Έγκλημα
Κατηγορία:Θρίλερ